নিজস্ব প্রতিবেদন : বহিরাগত যুবকদের সঙ্গে নাচতে রাজি হননি পাড়ার মহিলারা। আর তাই মহিলাদের পোশাক ছিঁড়ে বেধড়ক মারধর করা হল। মারের চোটে আহত হয়ছেন ৭ জন মহিলা। ঘটনাটি ঘটেছে কোদালিয়ার তালবাগান এলাকায়। এই ঘটনায় অভিযুক্ত এক যুবককে গ্রেফতার করেছে পুলিশ। গতকাল রাতে পাড়ার পুজোতে এলাকার সব মহিলারা মিলে আনন্দ করছিলেন। নিজেদের মধ্যে গান চালিয়ে নাচছিলেন তাঁরা। হঠাত্ই সেইসময় ওই জায়গায় কয়েকজন যুবক এসে হাজির হয়। মহিলাদের নাচতে দেখেই পকেট থেকে মোবাইল বের করে ছবি তুলতে শুরু করে ওই যুবকরা। বারণ করেন মহিলারা। কিন্তু কোনও কথা-ই কানে তোলেনি যুবকের দল। এখানেই শেষ নয়। এরপর তাদের সঙ্গে নাচ করার জন্য ওই মহিলাদেরকে প্রস্তাব দেয় যুবকের দল। কিন্তু প্রস্তাবে রাজি হননি মহিলাদের কেউ-ই। অভিযোগ, তাঁদের সঙ্গে নাচার জন্য এরপর ওই মহিলাদের ধরেও টানাটানি করতে থাকে অভিযুক্তরা। শুরু হয় কটূক্তি। কিন্তু কোনওভাবেই যুবকদের সঙ্গে নাচতে রাজি হননি মহিলারা। এরপরই ওই মহিলাদের যুবকের দল উপর চড়াও হয় বলে অভিযোগ। অভিযোগ, ওই মহিলাদের মারধর করা হয়। টেনে ছিঁড়ে দেওয়া হয় পোশাক। ভাঙচুর চালানো হয় ওই মহিলাদের বাড়িতেও। এই ঘটনায় সোনারপুর থানায় অভিযোগ দায়ের করা হয়। অভিযোগের ভিত্তিতে স্বপন মিস্ত্রি নামে এক যুবককে গ্রেফতার করেছে পুলিস। বাকিদের সন্ধানে শুরু হয়েছে তল্লাশি। স্থানীয়দের অভিযোগ, এলাকায় ইদানিং দুষ্কৃতীদের দাপট বেড়েছে। সন্ধ্যা হলেই রাস্তায় বেরতে ভয় পাচ্ছে বাড়ির মেয়ে-বউরা।